Abezokholo Benza Umthandazo Emfeni kaDabengwa koBulawayo
Abamabandla ezokholo ehlukeneyo koBulawayo babuthene emzini kamuyi uDr Dumiso Dabengwa bezokwenza umthandazo wokududuza izihlobo labangane bakamuyi.
BULAWAYO — Amabandla ezokholo lwesiKrestu akoBulawayo abecula ethandaza ehlanganela lemuli yakoDabengwa emzini wakhe kanye lokubonga uSomandla ngesikhathi umuyi esemhlabeni lapho asebenza gadalala ukulwela inkululeko yesizwe. Inkokheli zamabandla la zincome kakhulu umsebenzi owenziwa ngumuyi isithi akulahlekelwanga imuli kuphela kodwa ilizwe lonke. Okufakazwe ngeyinye yale nkokheli uMnumzana Baster Magwizi. “Lamhlanje sihlangane lapha emzini wakoBaba uDabengwa ositshiyileyo ekupheleni kweviki yonale edlulileyo. Kusuku lwanamhlanje kuhlangana abafundisi abathe bazanikeza umhlangano omkhulu, ngoba abafundisi ngabantu bakaNkulunkulu abaze ukuzesiduduza enhlungwini esilazo ngokulahlekelwa liqhawe lelizwe uSupremo uGeneral Dabengwa” UReverend Kenneth Mutata unobhala wenhlanganiso yeZimbabwe Council of Churches uthi kungaba yikuphambanisa ukuthi umuntu athi uDabengwa wayengowasigaba esithile. “Sizalapha njengamabandla ukuthi siduduzana, okwesibili ukuthi sicelebrate impilo enkulu kakhulu. Ubaba uDabengwa was bigger than life, akwenzi ukuthi umuntu athi angakhuluma ngaye njengomuntu owendawo eyodwa, kodwa ngumuntu owayesaziwa umhlaba wonke uCelebrethwa impilo yakhe all over the world. Sithi yiwuphi umsebenzi ayewufuna kakhulu, wayefuna ukuthi ilizwe lipkhululeke okugcweleyo” UMfundisi Andria Sibindi owebandla leBrethren in Christ Church ufakaze ngokuzinikela kukaBaba uDabengwa ukusebenzela umpakathi. “Size lapha njengamabandla ukuzoduduza imuli yako baba uDabengwa esikutshoyo lesikuphakamisayo sithi sikhala Kanye labo njalo futhi ababekwazi ukuthi sonke lapha ubaba afike khona ukudlula emhlabeni sonke sizafika ngitsho futhi lakumuli lakucommunity yako Bulawayo yaselizweni lonke ukuthi lapha ubaba uDabengwa afike khona sonke sizafika khona as long uJesu engaka fiki okumqoka okuqakathekileyo lokuqakathekileyo sizilungiselele ubudlelwano loNkulunkulu” UMfundisi Sinjoki owebandla lePraise and Worship Center ufakaza ngezifiso zikamuyi njengoba babevame ukuxoxa njengabomakhelwane. Ngingumakhelwane kababa uDabengwa besihlangana ekuseni ethatha ama walks elonkosikazi wakhe besesihlangana emgwaqweni kodwa phezu kwalokho kuzabalama elections last year ngikengaba lomhlangano laye singu 2 sakhuluma nje ngezifiso zakhe ukuthi ufuna ukubona iZimbabwe ibambene lokufisa kwakhe ukuthi ufuna iZimbabwe iphumelele njani sathandaza sonke ibiyindoda ehlonipha kakhulu ihlonipha lamabandla atshiyeneyo lokukholwa kwabantu abatshiyeneyo so hayi ubengumuntu engimazela eduze kakhulu ubaba uDabengwa” UMnunzana Charles Nyathi umqondisi wohlelo lomngcwabo uthi ngoLwesihlanu abantu bazabuthana eWhite City bevalelisa iqhawe. ‘Amalungiselelo omngcwabo awatshintshanga lokhe enjalo,ngoLwesihlanu kule memorial service eWhite City,kuqala ngo 9 kuyephela ngo 5 ngemva kwemini. Kodwa amagedi avulwa ngo 8,amabhasi azathatha abantu eCity Hall abahambise khonale eWhite City.Kodwa ngoMgqibelo ekuseni izimota zikhangelelwe ukuthi zibe sendleleni ngo 8 ngoba umgcwabo uzaqala ngo 9,sikhangelele ukuphutsha ngo 12.” Inkokheli yamabandla ezokholo zihlangene lamuhla zihlose ukuzokuma lemuli ziyiduduza ngalokhu okubehleleyo. Bakhuthaze imuli ukuba izifiso zikababa uDabengwa kumele sifezwe, ikakhulu ukubona abantu bebambene njalo belokukhululeka okugcweleyo. Uzulu unxusiwe ukuba aze ngoLwesihlanu eWhite City ukuzovalelisa iqhawe lesizwe